Screenshot: YouTube

ČIME se bave ljudi koji u podne, usred radnog dana, sjede na špici i piju kavu? Ovo pitanje je sigurno barem jednom i vama prošlo kroz glavu. Terase kafića poredane jedna uz drugu po Bogovićevoj i Preradovićevoj te na Cvjetnom trgu ni zimi nisu prazne, a s dolaskom toplih dana mjesta na njima čak i nedostaje.

Tko su ti ljudi koji mogu mirno ispijati kavicu u podne, gdje rade i rade li uopće išta, bila su pitanja s kojima smo krenuli na špicu.

Četvrtak, 18. lipnja, nešto iza 11 sati, središte grada je puno, baš kao i terase kafića. Konobare smo zamolili za dopuštenje da "operiramo" po njihovim terasama i otkrili im da radimo anketu, a oni su nam uzvratili da bi i oni voljeli znati gdje ti svi ljudi rade, pa da se i oni tamo zaposle.

Bilo je onih sugovornika koji nam nisu željeli govoriti o tome čime se bave, ali drage su volje prokomentirali stari dobri običaj Hrvata da se uz kavu mora prosjediti neko vrijeme. Većina smatra da se taj običaj nikada ne treba promijeniti i da nismo ni svjesni koliko smo sretni što uspijevamo naći vremena za kavu i druženje.

Bilo je i onih koji su, kad su čuli o čemu je anketa, iskreno odgovorili: "Ne smijem, izašao sam s posla i šef ne smije znati". Naravno, za njih je opcija da stanu pred naše kamere bila ravna samoubojstvu.

Tekst se nastavlja ispod oglasa

Kavicu na špici pio je i glumac i voditelj Boris Mirković, koji nam je otkrio da je to njegov svakodnevni ritual. Smatra da je Hrvatima jako lijepo i da se nikad neće naviknuti na "kavu s nogu".

"Nema šanse, imam prijatelje iz Amerike. Iz Iowe, iz Des Moinesa je došao kolega koji je tu studirao dva semestra kroatistiku i on je oduševljen. Bio je za vrijeme rata ovdje i isto se tako odvijala situacija u Zagrebu, što možda nije bilo pohvalno u to vrijeme, ali ni onda nismo odustali od ovih navika ispijanja kave", rekao je za Index.

Njegova sestrična dugo je živjela u Londonu i kaže da tamo ovako nešto ne postoji. "Tamo nitko ovo ne radi, ovo je super što ljudi mogu sjesti i ispijati kavu", rekla nam je.

S druge strane, na Balkanu se uvijek nađe vremena za sjesti i popiti kavu, što nam je potvrdio i jedan Banjalučanin. Više pogledajte u videu.